Ramptoestand tot November verleng | Maroela Media
Nkosazana Dlamini-Zuma, minister van samewerkende regering en tradisionele sake, het in die Staatskoerant bevestig die nasionale ramptoestand is tot 15 November 2021 verleng.
"Die besluit om die ramptoestand te verleng volg ná konsultasies met die betrokke belanghebbendes en kabinetgoedkeuring," het Dlamini-Zuma in 'n verklaring gesê. "Die behoefte om steeds nie-farmaseutiese ingrypings te monitor en om die inentingskoers te verhoog as deel van die gebeurlikheidsmaatreëls teen Covid-19 is in berekening gebring.
"Ons bly verbind daartoe om lewens te red en seker te maak dat nog meer mense ingeënt word, omdat dit die enigste manier is hoe ons op 'n veilige manier die ekonomie kan oopmaak en ons na ons normale lewens kan terugkeer."
Alan Winde, premier van die Wes-Kaap, skriftelik van pres. Cyril Ramaphosa en Dlamini-Zuma deursigtigheid versoek oor die roete wat gevolg sal word om die ramptoestand tot 'n einde te bring. "Dit is 'n uiterste instrument wat nie onbepaald gebruik kan word nie. Die mense in die Wes-Kaap, en veral dié ondernemings wat werk skep, het duidelikheid nodig wat die plan is om die ramptoestand te beëindig en wanneer dit sal gebeur."
Winde sê die ramptoestand het ook 'n direkte impak op die mag van provinsies. "Konsultasie met uitvoerende lede van provinsies oor die verlenging van die ramptoestand en die plan om dit te beëindig is noodsaaklik om gehoor te gee aan die beginsel van samewerkende regering – die grondslag van ons land se Grondwet."
Dlamini-Zuma het intussen aan Winde gesê voortgesette assesserings deur die nasionale koronavirusbeheerraad en die kabinet sal die voorwaardes bepaal om die ramptoestand te verleng of te beëindig.
"Ek is nie tevrede met dié reaksie nie," het Winde gesê. "Daar word geen melding gemaak oor konsultasies oor die besluit nie. Daar word ook nie melding gemaak of daar inderdaad enige plan van aksie is om die ramptoestand te beëindig nie."
Winde sê hy is uiters besorg dat die nasionale regering moontlik nie 'n plan het om die ramptoestand te beëindig nie.
"Dit is 'n probleem. Ons moet hierdie tyd gebruik om gesprekke te voer sodat ons bestuurstelsels vir die toekoms in plek kan stel wat provinsiale en plaaslike regerings bemagtig. Dit is die sekerheid wat die ekonomie benodig om te groei en te herstel."
Ons het nog nie genoeg onwettige drank en sigarette verkoop nie, dus verleng ons noodtoestand.
Solank NDZ minister oor munisipaliteite is, solank sal ramptoestande oor plaaslike owerhede toeneem.
Pleks kry sy die sleg anc munisipaliteite reg die land lyk soos n varkhok.
Die voortgesette ramptoestand is die laaste mag wat die ANC nog oor die land het. Wanneer hul dit beëindig is die ANC ook op 'n end en hul weet dit. So nee, dit gaan nie eindig nie. Die ANC voel 'n veer vir die landsburgers en die ekonomie.